***ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ***

Սիրելի՛ հայրենակիցներ, Թալին խոշորացված համայնքի հարգելի՛ բնակիչներ, շնորհավորում եմ բոլորիս Ամանորի և Սուրբ Ծննդյան տոների կապակցությամբ:

Ավարտին է մոտենում 2022 թվականը, և մենք շրջում ենք մեր տարեգրության ևս մեկ էջ:

Անցած մեկ տարին լի էր մարտահրավերներով ու փորձություններով և՛ մեր համայնքի, և՛ երկրի համար։ Մենք ևս մեկ անգամ ապրեցինք կորստի ցավը, տեսանք մեր հերոս եղբայրների և զավակների անձնվեր պայքարն ու սխրանքները։

Հայրենիքը պաշտպանելիս ծնվեցին նոր անուններ, որոնք ոսկե տառերով փորագրվեցին մեր ժողովրդի պատմության էջերում:

Հավե՜րժ փառք ու պատիվ մեր բոլոր նահատակներին, թո՛ղ նրանց ընտանիքներում այսուհետ տիրի միայն ուրախություն ու բարօրություն, և նրանց երեխաները մեծանան իրենց հայրերի երազած ազատ ու անկախ հայրենիքում:

Թո՛ղ այսուհետ խաղաղությունն անխախտ լինի Հայոց աշխարհում։

Հարգելի՛ հայրենակիցներ, Թալին խոշորացված համայնքի սիրելի՛ բնակիչներ, լիահույս եմ, որ միասնությամբ, պատասխանատվությամբ և նվիրումով աշխատելու ենք 2023 թ․-ին , լծվելու ենք համայնքի զարգացման գործին՝ նոր ծրագրեր կյանքի կոչելու, նոր վերելքներ գրավելու, բարեկեցիկ, ապահով, խաղաղ կյանք ստեղծելու և մեր բոլորի երազած ծաղկուն ու զարգացած համայնքն ու հայրենիքն ունենալու համար։

Թո՛ղ գալիք տարին մեզ դարձնի ավելի ուժեղ և միասնական, թո՛ղ մեր սրտերում նորից ծնվի հավատը և լավատեսությունը դեպի լավ ապագան, և մեր հստակ քայլերը գալիք տարում մեզ տանեն դեպի մեր պատկերացրած իրականություն։

Թո՛ղ հետևում մնան բոլոր հոգսերը և խնդիրները, թո՛ղ Նոր տարին հաջողություն, խաղաղություն ու բարօրություն բերի մեզ, մեր ընտանիքներին, մեր համայնքին և երկրին։

Այս վստահությամբ և հավատով վերստին ջերմ մաղթանքներ եմ հղում երկրի սահմանները հսկող զինվորականությանը՝ այն քաջերին, ովքեր խրամատներում կդիմավորեն Ամանորը՝ պահպանելով մեր ժողովրդի անդորրն ու հայրենիքի սահմանները։

Շնորհավորում եմ Թալին խոշորացված համայնքի բնակիչներին և ողջ հայությանը՝ Արցախում, Մայր Հայրենիքում և ի սփյուռս աշխարհի:

Թո՛ղ 2023 թվականը միայն ձեռքբերումների և բարի գործերի իրականացման տարի լինի:

*Շնորհավոր Ամանոր և Սուրբ Ծնունդ*

Լավագույն մաղթանքներով

Թալին համայնքի ղեկավար ՝Տավրոս Սափեյան